Fjodor Trepov

Fedor Fedorovitsj (Fjodor Fjodorovitsj) Trepov senior (russisk: Федор Федорович Трепов, født 1809, død 1889) var en russisk embedsmann. Han var uekte sønn av Friedrich Wilhelm von Stenger (1770–1832) og ble registrert i den russiske adel den 4. mai 1837.

Trepov begynte sin militære karriere i 1831 ved å delta i nedkjempelsen av novemberoppstanden i Polen i 1830 og 1831. Han kommanderte deretter et kavaleriregiment i gendarmeriet i Kiev. Han utmerket seg under nedkjempelsen av et annet opprør i Polen i 1863–1864. Han ble noe beryktet i  Warszawa for sin brutalitet.

Etter Dmitrij Karakozovs mordforsøk på Aleksander II i 1866, ble Trepov utnevnt til sjef for St. Petersburgs politistyrke. Han maktet å bringe byen til ro og forbedre politiets resultater. I 1867 ble Trepov forfremmet til adjutantgeneral. Han var guvernør av St. Petersburg fra 1873 til 1878. 

I 1878 ble Trepov skutt og såret av Vera Zasulitsj etter at Trepov hadde beordret pisking av en politisk fange. Trepov overlevde og trakk seg tilbake med grad som kavalerigeneral.

Familie 
Hans hustru var Vera Lukasevitsj. Ekteparet fikk følgende barn:

 Anastasia Fjodorovna Trepova (1849-?) var gift med Maximilian Karl von Nieroth (1846–1914)
 Fjodor Fjodorovitsj Trepov (junior) (1854–1938) var siste guvernør av Kiev (1908–1914)
 Dmitrij Fjodorovitsj Trepov (1855–1906) var sjef for Moskva-politiet 1896-1905 og generalguvernør av St. Petersburg 12.01.1905 - 14.04.1905
 Vladimir Fjodorovitsj Trepov (1860–1918) var medlem av Statsrådet
 Aleksandr Fjodorovitsj Trepov (1862–1928) var transportminister, og president for ministerrådet 23.11.1916 - 9.01.1917

Referanser 

Russiske politikere
Russiske offiserer
Politifolk